“เมีย”ซักเคอร์เบิร์ก คือใคร?
ทุกคนพูดถึงแต่ มาร์ก ซักเคอร์เบิร์ก แต่เคยสงสัยไหมว่าภรรยาของ ซักเคอร์เบิร์ก คือใคร รู้ไหมว่าเขาคนนี้เป็นผู้อยู่เบื้องหลัง ให้ซักเคอร์เบิร์กขายหุ้นเฟซบุ๊ก เป็นจำนวนเงินมากถึง 4 แสนล้านบาท  แล้วเงินที่ได้นี้จะเอาไปทำอะไร ลงทุนแมนจะเล่าให้ฟัง
15 มี.ค. 2561

“เมีย” ซักเคอร์เบิร์ก คือใคร? / โดย ลงทุนแมน
ทุกคนพูดถึงแต่ มาร์ก ซักเคอร์เบิร์ก
แต่เคยสงสัยไหมว่า ภรรยาของ ซักเคอร์เบิร์ก คือใคร
รู้ไหมว่าเธอคนนี้เป็นผู้อยู่เบื้องหลัง
ให้ซักเคอร์เบิร์ก ขายหุ้นเฟซบุ๊กเป็นจำนวนเงินมากถึง 4 แสนล้านบาท
แล้วเงินที่ได้นี้จะเอาไปทำอะไร ลงทุนแมนจะเล่าให้ฟัง
การขายหุ้นเฟซบุ๊กในครั้งนี้ ซักเคอร์เบิร์ก จะนำเงินที่ได้ไปเข้าองค์กรการกุศลชื่อ Chan Zuckerberg Initiative (CZI) ที่ภรรยาของเขา พริสซิลล่า ชาน (Priscilla Chan) เป็นผู้ดูแลอยู่
ที่น่าสนใจคือเงินที่ ซักเคอร์เบิร์ก ตั้งใจบริจาคในคราวนี้จะเทียบเท่ากับทรัพย์สินทั้งหมดของ เฉลิม อยู่วิทยา ที่เป็นเศรษฐีอันดับที่ 4 ในประเทศไทย..
แล้วซักเคอร์เบิร์กทำไมถึงต้องบริจาคเงินจำนวนมหาศาลให้กับองค์กร CZI  และองค์กรเอาเงินไปทำอะไร?
พริสซิลล่า ชาน เป็นบุคคลที่ได้รับการยกย่องว่าเป็นผู้สนับสนุนการพัฒนาสังคม รวมทั้งส่งเสริมการกุศลเป็นอันดับต้นๆ ของโลก
ชาน นั้นเป็น ชาวอเมริกันเชื้อสายจีน อายุ 31 ปี เธอเกิดมาในครอบครัวเล็กๆ โดยพ่อของเธอเป็นผู้ลี้ภัยชาวเวียดนามและแม่ของเธอเป็นชาวจีนที่อพยพมาอยู่ที่สหรัฐอเมริกา ตอนแรกพวกเขาต้องอาศัยอยู่ในค่ายอพยพ
พ่อแม่ของชาน เปิดร้านอาหารในอเมริกา ทั้งสองคนทำงานวันละถึง 18 ชั่วโมง เพื่อเลี้ยงดูครอบครัว
ชาน ได้เข้าศึกษาใน Quincy High School โดยในวัยเด็ก เธอเป็นเด็กที่มีความขยัน มีเป้าหมายของตนเองชัดเจน
ในวัยอายุเพียง 13 ปี นั้น เธอเริ่มเตรียมตัวที่จะเข้ามหาวิทยาลัยฮาร์วาร์ด ด้วยความพยายามของเธอ ทำให้เธอกลายเป็นนักเรียนที่ดีที่สุดของโรงเรียน
ทำให้ในปี 2003 เธอสามารถเข้าศึกษาต่อในสาขาชีววิทยาของฮาร์วาร์ดได้ โดยขณะที่เธอเรียนอยู่ เธอได้ทำงานที่องค์กร FASE ซึ่งเป็นองค์กรด้านสิ่งแวดล้อมไปด้วย
หลังจากที่ ชาน จบการศึกษาแล้ว เธอก็ได้ทำงานเป็นครูชีววิทยา สอนในระดับชั้น ป.4 และ ป.5 ที่โรงเรียน The Harker School
แต่ปีเดียวหลังจากนั้น เธอก็ตัดสินใจลาออก และสานฝันของตนเองที่อยากเรียนต่อด้านกุมารแพทย์ ที่ University of California
ปี 2012 เธอได้แต่งงานกับซักเคอร์เบิร์ก หลังจากที่ทั้งคู่คบหาดูใจกันมาตั้งแต่สมัยเรียนที่ฮาร์วาร์ด
ต่อมาเธอได้ทำงานเป็นกุมารแพทย์ และนอกจากนั้นเธอก็ได้ก่อตั้งโรงเรียนประถมขึ้นอีกด้วย
โดยโรงเรียนที่เธอก่อตั้งขึ้นมานั้น ได้มีการปรับเปลี่ยนและพัฒนารูปแบบการสอนใหม่ รวมไปถึงเรื่องการดูแลสุขภาพและโภชนาการของนักเรียนในโรงเรียน
ในชีวิตของ ซักเคอร์เบิร์ก  ได้บอกว่า ชาน เป็นผู้มีอิทธิพลสำคัญต่อการทำงานของเขา เป็นผู้ที่คอยช่วยเหลือเกี่ยวกับการปรับตัวเข้ากับสังคม ช่วยทำให้เขามองเห็นถึงความต้องการและพัฒนาสังคมให้ดีขึ้น
โดยเฉพาะเรื่องการบริจาคอวัยวะในเฟซบุ๊กก็มีแรงบันดาลใจมาจาก พริสซิลล่า ชาน ทุกการสนทนาในมื้อเย็น เธอจะมาเล่าให้ฟังเกี่ยวกับเด็กๆ ที่ต้องการรับบริจาคอวัยวะ
หลังจากนั้นในปี 2015 ชาน และ ซักเคอร์เบิร์ก  ได้ก่อตั้งหน่วยงานการกุศลขึ้นมา ชื่อว่า Chan Zuckerberg Initiative (CZI) เพื่อพัฒนาการวิจัยด้านวิทยาศาสตร์เพื่อรักษาโรคที่ยังรักษาไม่ได้ในปัจจุบันและแก้ปัญหาเรื่องการศึกษาด้วยเทคโนโลยี เพื่อเพิ่มโอกาสเข้าถึงการศึกษาอย่างมีคุณภาพ
องค์กรการกุศลนี้เกิดขึ้นมาจากการทำงานของชาน ในโรงพยาบาลที่คลุกคลีกับบรรดาผู้ป่วยและสัมผัสกับช่วงชีวิตที่ยากลำบากที่มีสาเหตุมาจากโรคร้าย
นอกจากนี้ การที่เธอทำงานในโรงเรียน ก็ทำให้เธอเห็นถึงปัญหาเรื่องการศึกษาที่มาจากสุขภาพของเด็ก
เป็นเรื่องยากที่จะทำให้เด็กได้รับการศึกษาที่ดีและเหมาะสม เพราะว่าพวกเขาป่วยต้องไปหาหมอและพักผ่อนอยู่ที่บ้าน แทนที่จะได้ไปโรงเรียน
เรื่องที่น่าสนใจต่อมาคือ ซักเคอร์เบิร์ก ได้ประกาศว่าจะขายหุ้นเฟซบุ๊ก 99% ของจำนวนหุ้นที่เขามีทั้งหมดเพื่อบริจาคเข้าองค์กรนี้
การบริจาคนี้จะไม่ได้ทำในทันทีแต่จะเป็นการค่อยๆ บริจาคไปตลอดในช่วงชีวิตของเขา ซึ่งในล็อตแรกก็คือ 4 แสนล้านบาทนั่นเอง
ถ้าถามว่ามูลค่าหุ้นเฟซบุ๊กที่ซักเคอร์เบิร์กถืออยู่ทั้งหมดที่มูลค่าเท่าไร คำตอบคือ 2 ล้านล้านบาท ซึ่งก็หมายความว่าในล็อตแรกเขาบริจาคเกือบ 1 ใน 4 ของทรัพย์สินที่เขามี
และในที่สุด 99% ของทรัพย์สินทั้งหมดจะถูกบริจาคให้องค์กรนี้ ซึ่งหมายความว่า ซักเคอร์เบิร์ก จะเหลือเงิน 1% ของ 2 ล้านล้านบาท ซึ่งคิดเป็น 2 หมื่นล้านบาทเท่านั้น
คงมีคนรวยไม่กี่คนบนโลกนี้ที่จะยอมเฉือนทรัพย์สินของตัวเองมากขนาดนี้ให้คนอื่น
ซักเคอร์เบิร์ก ได้ให้เหตุผลว่า เขาอยากให้การบริจาคนี้มีส่วนที่จะทำให้โลกนี้น่าอยู่มากขึ้นสำหรับ Max ลูกสาวของเขาที่กำลังจะเติบโตขึ้นมา
ภายในระยะเวลา 10 ปีข้างหน้า องค์กรนี้จะเริ่มทำโครงการต่างๆ มูลค่าแสนล้านบาท
โครงการแรกที่เกิดขึ้นขององค์กร CZI ก็คือการสร้าง Biohub หรือศูนย์กลางรวมนักวิทยาศาสตร์เก่งๆ จากสถาบันชั้นนำให้มาร่วมกันกับองค์กร CZI เพื่อหาวิธีการรักษาและป้องกันโรคต่างๆ
และในอนาคต เราจะได้เห็นโครงการใหม่ๆ ที่จะเข้ามาช่วยพัฒนาสังคมและทำให้โลกน่าอยู่เพิ่มขึ้นอีกจากโครงการนี้
เรื่องนี้ให้อะไรกับเรา
มาร์ก ซักเคอร์เบิร์ก เป็นเจ้าของแพลตฟอร์มมากมาย ทั้ง เฟซบุ๊ก อินสตาแกรม มีผู้ใช้งานทั่วโลก 5,000 ล้านคน
แต่เหนือฟ้าย่อมมีฟ้า
หากไม่มี พริสซิลล่า ชาน ก็อาจจะไม่มีตัวตนของ มาร์ก ซักเคอร์เบิร์ก ที่เป็นแบบทุกวันนี้ เพราะต้องยอมรับว่าเขามีอิทธิพลอย่างมากต่อความคิดของ ซักเคอร์เบิร์ก
ย้อนกลับไป มาร์ก ซักเคอร์เบิร์ก มีทางเลือก 2 ทาง
1. สนุกกับเงิน 2 ล้านล้านบาทที่ตัวเองได้สร้างขึ้นมา โดยไม่จำเป็นต้องสนใจคนอื่น
2. มองภาพใหญ่เข้าใจถึงคนอื่นในสังคมว่ามีปัญหาอะไร และเริ่มแบ่งปันสิ่งที่ตัวเองมีเกินพอให้คนอื่น
หลังอ่านบทความนี้จบ
ทุกคนก็น่าจะรู้แล้วว่า “เมีย”ซักเคอร์เบิร์ก คือใคร? แต่สิ่งที่สำคัญกว่าก็คือ การได้รู้ว่า พริสซิลล่า ชาน เป็นคนอย่างไร
ทำไมเธอถึงเป็นผู้อยู่เบื้องหลังที่ทำให้ มาร์ก ซักเคอร์เบิร์ก เลือกทางเลือกที่ 2
และเรื่องนี้คงไม่ต้องรอให้เรามีพร้อมไปซะทุกอย่างก่อน ถึงจะเริ่มได้
จะเห็นได้ว่า พริสซิลล่า ชาน ได้เริ่มทำในสิ่งที่เธอต้องการตั้งแต่ยังเรียนอยู่ ไม่ใช่มาเริ่มทำหลังจากที่แต่งงานกับ ซักเคอร์เบิร์ก แล้ว
แล้วเราเริ่มทำอะไรให้โลกนี้บ้างแล้วหรือยัง? แล้วตอนนี้เรามีพร้อมขนาดไหน ถ้ายังไม่พร้อม จะต้องรอเงินในบัญชีธนาคารขึ้นไปถึงกี่หลักก่อนถึงจะเริ่มคิดเรื่องนี้ และแน่ใจแค่ไหนว่าเมื่อถึงตอนนั้นเราจะเริ่มทำจริงๆ..
จะดีกว่าไหมถ้าเราจะเริ่มคิดอะไรให้โลกนี้ตั้งแต่ “ตอนนี้”
----------------------
<ad> ถ้าเรามีเมียแล้ว ก็ต้องเริ่มอยากขยับขยายบ้าน
Renovate your home. Renovate your life. สร้างไลฟ์สไตล์ใหม่ในทำเลเดิม เพิ่มมูลค่าบ้านหลังที่คุณผูกพัน ในทำเลที่คุณคุ้นเคย
ด้วยบริการแบบ ONE Stop Service ช่วยให้การ “รีโนเวทบ้าน” เป็นเรื่องง่าย มั่นใจ ไร้กังวล โดยทีมงาน ออกแบบ-ก่อสร้าง ผู้เชี่ยวชาญและใส่ใจ
----------------------
Reference
-
-
-
-
-
-
-